স্বাধীন দেশের কাছে কী প্রত্যাশা ছিল বীরশ্রেষ্ঠ ও বীর মুক্তিযোদ্ধা এবং স্বাধীনতাকামী দেশবাসীর? তার কিছু প্রকাশ ঘটেছিল বাহাত্তরের সংবিধানে। কিন্তু পঁচাত্তরের প্রত্যাঘাতের পর প্রথমে সংবিধানই স্থগিত হয়ে গেল, মানুষের মৌলিক অধিকার হলো খর্ব, তারপর সংবিধান থেকে বাদ পড়ল সমাজতন্ত্র আর ধর্মনিরপেক্ষতা। এবার মুক্তিযোদ্ধা জিয়ার সহযোগিতায় পুনর্বাসিত হলো একাত্তরের ঘাতক ও দালালেরা, ধীরে ধীরে তারা শক্তি সঞ্চয় করল, তার ফলে সমাজের অসাম্প্রদায়িক বাতাবরণ নষ্ট হতে থাকল। আজ নানামুখী উন্নয়নের মধ্যেও আমরা মুক্তিযুদ্ধের অনেক স্বপ্ন ও প্রতিশ্রুতি থেকে দূরে সরে গেছি। হ্যাঁ, আমাদের মাথাপিছু আয় বেড়েছে অনেকখানি, প্রায় ১ হাজার ৬০০ ডলারে পৌঁছেছে, গড় আয়ু ৭০ ছাড়িয়েছে, প্রাথমিকে ভর্তি প্রায় শতভাগ হচ্ছে, মেয়েদের ক্ষমতায়নও চোখে পড়ার মতো। এ ছাড়া পদ্মা সেতু, উড়ালসড়ক, বিদ্যুৎ উৎপাদন ইত্যাদি মিলিয়ে অবকাঠামোর উন্নতিও বুক ফুলিয়ে বলার মতো। কিন্তু এত উন্নতির মধ্যেও দেশ যেন মুক্তিযুদ্ধের অনেক স্বপ্ন ও প্রতিশ্রুতি থেকে দূরে সরে গেছে। বাঙালির উদার মানবতাবাদী সমাজে সাম্প্রদায়িকতার পাশাপাশি ধর্মীয় কট্টরপন্থা ও ইসলামি জঙ্গিবাদ মাথাচাড়া দিয়েছে, সমাজে ভিন্নমতের প্রতি অসহিষ্ণুতা বেড়েছে, সন্ত্রাস ও সহিংসতা মারাত্মক পর্যায়ে পৌঁছেছে, গণতন্ত্র ও সুশাসন কথার কথায় পর্যবসিত হয়েছে, ধনী-দরিদ্রের ব্যবধান বেড়ে চলেছে। নিশ্চয় বীরশ্রেষ্ঠ ও বীর মুক্তিযোদ্ধারা এ কারণে প্রাণ দেননি। সাধারণ মানুষের অবস্থা দেখে অনেকেরই মনে হতে পারে, মুক্তিযুদ্ধ যে স্বপ্নে একটি জাতিকে উজ্জীবিত করেছিল, দেশ আজ অনেক দিন সেই পথে চলছে না। উন্নতি হচ্ছে বটে, কিন্তু সে কি বাংলাদেশের মুক্তিযুদ্ধের ফসল? বীরশ্রেষ্ঠদের ত্যাগের মহিমা কি প্রকাশ পাচ্ছে এ দেশে?